দ্বিজাতিতত্ত্বের অন্ধ বিদ্বেষ ও উন্মাদ ধর্মবিকারের হিংসা-উন্মত্ততায় জন্ম নেয় এক কপট রাষ্ট্র পাকিস্তান।পশ্চিম আর পূর্ব।আদতে পূর্ব-পাকিস্তান নামের আড়ালে আমরা হলাম বিবমিষার এক বিকলাঙ্গ জাতক।আপন ভাইয়ের বিরুদ্ধে ঘোরতর জাতিবৈরীতার বশে বাঙ্গালি মুসলমানরা সেই সাতচল্লিশে কোনোরকম প্রজ্ঞাদীপ্ত এষণা ছাড়াই পশ্চিমের মনজুলে মকসুদটি পূর্ণ করেছিল কপট রাজনীতির কুহকের ভেতর ধর্মজিগিরের ক্রীড়নক সেজে।সেই অপরিনামদর্শীতার পালে হাওয়া দিয়ে দেশ ভাগ করা হল মূলত বাঙ্গালির ভূখন্ডটিকে দু’ভাগ করে দিয়ে।পাকিস্তান নামের সেই গরল রাষ্ট্র গড়া যে বাঙ্গালির জন্যে সারবত্তা কোনো কামিয়াবি ছিলনা সেই সত্য বুঝতে আমাদের বেশিদিন সময় লাগেনি।কারন,ধর্মান্ধদের কোনো ধর্ম নেই।তারা প্রয়োজনে ঘৃণ্যৃ চতুরতায় ক্ষমতার লোভ আর লালসায় ধর্মীয় অন্ধ কুপমুন্ডকতার আত্মাভিমান দিয়ে সাধারন জনতাকে তাতিয়ে তুলে যেকোনো স্বার্থ-শিকারে।ফলশ্রুতিতে পাকিস্তানপর্ব্বে ধর্মান্ধতার তমসায় বিপর্যয় নেমে আসে বাঙ্গালির এই ভাঙ্গা- বাংলায়।পূর্ববাংলার মানুষ পাকসার জমিনে পড়ে খাবি খায় অন্ধ তিমিরেই।ধর্মের গায়ে তখন দিব্যি শরিয়তি আসকান। নতুন মাত্রার প্রকৃ্তি-রসায়নে শাসন-শোষন-জুলুমের ছায়াপাত ঘটে বাঙ্গালির জীবনে।সর্বত্র বিপর্যয়ে বাঙ্গালির দিবাস্বপ্নের ঘোর কাটতে অনেক জল গড়িয়ে যায়।তেইশ বছর বাঙ্গালি করে দাসত্বের অন্নভোজন। দীর্ঘ তেইশ বছরের দিনযাপনের গ্লানি মুছে দিতে বাঙ্গালি জাতির জীবনে আসে একদিন একাত্তর।